钦定古今图书集成/明伦汇编/家范典/第046卷 > 《增韵》 > 《内则》
## 钦定古今图书集成/明伦汇编/家范典/第046卷 > 《增韵》 > 《内则》

凡接子择日，“冢子则大牢，庶人特豚，士特豕，大夫少牢，国君世子大牢。”其非世子，则皆降一等。

〈陈注〉“冢子大牢”，谓天子之元子也。〈大全〉严陵方氏曰：“择日，卜日也，卜而择之故也。”山阴陆氏曰：“‘据上庶人特豚’，应云‘国君大牢’，今曰‘国君世子大牢’，为其接以大牢，同于王也，是以盛言之，尽其词焉尔。且言冢子则大牢，庶人特豚，士特豕，大夫少牢，国君世子大牢，惟国君而远之，使不偪上也。又以著自庶人积隆，至是穷矣。盖理穷则同，此皆言之法也。”

庆源辅氏曰：“父子之气未尝不相接也。” 生三日。

而又以礼接之，于是为至。

又

世子生，则君沐浴朝服，夫人亦如之，皆立于阼阶，西
乡。“世妇抱子升自西阶，君名之，乃降。”

〈陈注〉“诸侯朝服，元端素裳，夫人亦如之”者，亦朝服也。当是“展衣。”注云“褖衣者，以见子毕，即侍御于君，故服进御之褖衣也。”人君见世子于路寝，此升自西阶，是自外而入也。凡生子，无问妻妾，皆在侧室。〈大全〉山阴陆氏曰：“不言三月之末”，嫌缓；不言“执其右手，咳而名之，嫌慢，皆非所以言世子故也。上下比义，使从可知而已。”

又

适子庶子见于外寝，抚其首咳而名之，《礼》帅初无辞。

〈陈注〉此适子，盖世子之弟，庶子则妾子也。外寝，君燕寝也。燕寝在内，以侧室在旁处内，故谓此为外也。《疏》曰：“庶子见于侧室”，此以抚首咳名无辞之事同，故与适子连文，云“见于外寝”耳。〈大全〉严陵方氏曰：“适子、庶子止见于外寝，则世子见于路寝可知。”

又

妾将生子，及月辰，夫使人日一问之。子生三月之末，
漱澣夙齐，见于内寝，礼之如始入室。君已食，彻焉，使
之特馂，遂入御。

〈陈注〉此言大夫士之妾生子之礼。宫室之制，前有路寝，次则君之燕寝，次大夫正寝。卿大夫以下，前有适室，次则燕寝，次则适妻之寝。此言“内寝”，正谓适妻寝耳。“如始入室”者，如初来嫁时也。特馂，使此生子者独馂，不如常时众妾同馂也。〈大全〉庆源辅氏曰：“妾生子而礼之如始入室，所以使之知大分已定于其初矣，《特馂》所以宠之，然其分不可得而易也。”

又

公庶子生，就侧室。三月之末，其母沐浴朝服见于君。
摈者以其子见，君所有赐，君名之。众子，则使有司名
之。

〈陈注〉摈者，傅姆之属也。“君所有赐”者，此妾君所偏爱，而特加恩赐者，故其子君自名之。若众妾之子，恩宠轻略者，则使有司名之也。疏曰：“前文已云适子庶子，见异于世子，今更重出者，以前庶、适连文，故此特言庶子之礼。”〈大全〉山阴陆氏曰：“庶子言就侧室，则世子不就侧室。其母沐浴朝服，则君不沐浴朝服。”

又

冢子未食而见，必执其右手。适子庶子已食而见，必
循其首。

〈陈注〉疏曰：“此天子诸侯之礼，未与后夫人礼食，而先见冢子，急于正也。礼食之后，乃见适子、庶子，缓于庶耳。”〈大全〉山阴陆氏曰：“执而见之，待之若与己等，冢子故也。”